钦定古今图书集成/历象汇编/庶征典/第095卷 > 《忧旱吟》张祐
## 钦定古今图书集成/历象汇编/庶征典/第095卷 > 《忧旱吟》张祐

炎熇肆蒸溽，南薰日飘飏。田畴苦焦烈，龟坼无润壤。
嘉禾穟方实，灌注期穰穰。卓午火云炽，虐焰弥穹苍。
桔槔置无用，何计盈仓箱。老农力耕耨，扪心热衷肠。
公租与私税，焉得俱无伤。今年已憔悴，斗米百钱偿。
富豪索高价，闭廪几绝粮。引领望甘雨，倾城祷林桑。
匹夫动天地，奚俟暴巫尫。浃旬竟弗验，神明果茫茫。
彼苍岂降割，以重吾民殃。